

|  |  |
| --- | --- |
| **ДО**  **Г-Н ГЕОРГИ СЪБЕВ**  **ЗАМЕСТНИК-МИНИСТЪР НА ЗЕМЕДЕЛИЕТО, ХРАНИТЕ И ГОРИТЕ И РЪКОВОДИТЕЛ НА**  **УПРАВЛЯВАЩИЯ ОРГАН НА**  **ПРСР 2014-2020** | **ОДОБРИЛ:** |

**Д О К Л А Д**

**от Елена Иванова – директор на дирекция „Развитие на селските райони“**

|  |  |
| --- | --- |
| **ОТНОСНО:** | *Насоки за кандидатстване по процедура чрез подбор по*  *Целеви прием за проектни предложения с инвестиционна стойност до 300 000 евро подмярка 4.2. „Инвестиции в преработка/маркетинг на селскостопански продукти“ от мярка 4 „Инвестиции в материални активи“ от Програма за развитие на селските райони за периода 2014-2020 г.* |

**УВАЖАЕМИ ГОСПОДИН ЗАМЕСТНИК-МИНИСТЪР,**

На основание чл. 26, ал. 1 от Закона за управление на средствата от Европейските структурни и инвестиционни фондове (ЗУСЕСИФ), Ви представям за одобряване заповед за утвърждаване на насоки за кандидатстване по процедура за подбор на проектни предложения „Целеви прием за проектни предложения с инвестиционна стойност до 300 000 евро по подмярка 4.2. „Инвестиции в преработка/маркетинг на селскостопански продукти“ от мярка 4 „Инвестиции в материални активи“ от Програма за развитие на селските райони за периода 2014-2020 г.“

Програмата за развитие на селските райони е основния стратегически документ за прилагане на Втори стълб на Общата селскостопанска политика в България за периода 2014-2020 г. Като инструмент на Втори стълб, ПРСР е насочена към постигане на трите основни цели на ОСП:

* *Първа цел: Повишаване на конкурентоспособността и балансирано развитие на селското и горското стопанство и преработваща промишленост;*
* *Втора цел: Опазване на екосистемите и устойчиво управление, използване на природните ресурси в земеделието, горското стопанство и хранителната промишленост, предотвратяване на климатичните промени и приспособяване към тях;*
* *Трета цел: Социално-икономическо развитие на селските райони, осигуряващо нови работни места, намаляване на бедността, социално включване и по-добро качество на живот.*

Подмярка 4.2 „Инвестиции в преработка/маркетинг на селскостопански продукти“ от мярка 4 „Инвестиции в материални активи“ има за цел подобряване на цялостната дейност, икономическата ефективност и конкурентоспособността на предприятия от хранително-преработвателната промишленост в България.

В чл. 9б, т. 2 от Закона за подпомагане на земеделските производители е предвидено производството по подмярка 4.2 „Инвестиции в преработка/маркетинг на селскостопански продукти“ да се провежда посредством Информационната система за управление и наблюдение на средствата от Европейските структурни и инвестиционни фондове (ИСУН 2020) и по реда на Закона за управление на средствата от Европейските структурни и инвестиционни фондове (ЗУСЕСИФ).

Съгласно чл. 26, ал. 1 от ЗУСЕСИФ, ръководителят на управляващия орган на програмата утвърждава за всяка процедура насоки и/или друг документ, определящи условията за кандидатстване и условията за изпълнение на одобрените проекти.

В представения проект на Насоки се уреждат условията за кандидатстване за предоставяне на безвъзмездна финансова помощ и условията за изпълнение на одобрени проекти по подмярка 4.2 „Инвестиции в преработка/маркетинг на селскостопански продукти“ от Програмата за развитие на селските райони за периода 2014 - 2020 г.

В проекта на насоки са посочени допустимите за подпомагане кандидати, допустимите за подпомагане дейности, размерът на финансовата помощ, условията за допустимост към проектите и критериите за подбор.

**1. Цел на процедурата**

По процедурата се подпомагат проектни предложения, които допринасят за постигане на целите на подмярката чрез:

* по-добро използване на факторите за производство;
* въвеждане на нови продукти, процеси и технологии, включително къси вериги на доставка;
* подобряване на качеството и безопасността на храните и тяхната проследяемост;

подобряване опазването на околната среда.

* устойчиво и цифрово икономическо възстановяване.

**2. Допустими кандидати**

Еднолични търговци и юридически лица, регистрирани по Търговския закон или Закона за кооперациите, които са:

* регистрирани земеделски стопани по реда на Наредба № 3 от 1999 г. за създаване и поддържане на регистър на земеделските стопани от най-малко 36 месеца към датата на подаване на проектното предложение или
* признати групи или организации на производители и извършвали дейност от най-малко 36 месеца към датата на подаване на проектното предложение или
* еднолични търговци и юридически лица, различни от кандидатите по т. 1, буква „а“ и т. 1, буква „б“, които са извършвали дейности по преработка на селскостопански продукти без прекъсване през последните 36 месеца към датата на подаване на проектното предложение или еднолични търговци и юридически лица, различни от кандидатите по т. 1, буква „а“ и т. 1, буква „б“, с проектни предложения за инвестиции, които се изпълняват изцяло в обект за преработка на селскостопански продукти, в който е извършвана дейност по преработка най – малко 36 месеца към датата на подаване на проектното предложение.
* По настоящата процедура са допустими кандидати, които не са подали проектни предложения по процедура чрез подбор № BG06RDNP001-4.013 по подмярка 4.2. „Инвестиции в преработка/маркетинг на селскостопански продукти“.

**3. Условия за допустимост**

Проектните предложения по подмярката трябва да се изпълняват на територията на Република България. Проектните предложения, включващи инвестиции в преработка на продукти от приложение № І от Договора за функционирането на Европейския съюз в продукти извън приложение № І от Договора или памук, са допустими за подпомагане, ако се изпълняват на територията на селските райони.

По процедурата се подпомагат проектни предложения, които водят до подобряване на цялостната дейност на предприятието чрез:

а) внедряване на нови и/или модернизиране на наличните мощности и подобряване на използването им, и/или

б) внедряване на нови продукти, процеси и технологии, и/или

в) намаляване на себестойността на произвежданата продукция, и/или

г) подобряване на сътрудничеството с производителите на суровини, и/или

д) опазване на околната среда, включително намаляване на вредните емисии и отпадъци, и/или

е) подобряване на енергийната ефективност в предприятията, в това число използване на енергия от ВЕИ за собствено потребление и/или

ж) подобряване на безопасността и хигиенните условия на производство и труд, и/или

з) подобряване на качеството и безопасността на храните и тяхната проследяемост, и/или

и) подобряване на възможностите за производство на биологични храни чрез преработка на първични земеделски биологични продукти, и/или

й) инвестиции и дейности, които допринасят за устойчивото и цифрово икономическо възстановяване.

Финансова помощ се предоставя за извършване на инвестиции в следните избрани производствени сектори, свързани с преработката/маркетинга на селскостопански продукти:

а) мляко и млечни продукти, включително яйца от птици, с изключение на производство, преработка и/или маркетинг на продукти, наподобяващи/заместващи мляко и млечни продукти;

б) месо и месни продукти;

в) плодове и зеленчуци, включително гъби;

г) пчелен мед и пчелни продукти с изключение на производство, преработка и/или маркетинг на продукти, наподобяващи/заместващи пчелен мед и пчелни продукти;

д) зърнени, мелничарски и нишестени продукти с изключение на производство, преработка и/или маркетинг на хляб и тестени изделия;

е) растителни и животински масла и мазнини с изключение на производство, преработка и/или маркетинг на маслиново масло;

ж) технически и медицински култури, включително маслодайна роза, билки и памук, с изключение на производство, преработка и/или маркетинг на тютюн и тютюневи изделия, захар и сладкарски изделия;

з) готови храни за селскостопански животни (фуражи);

и) гроздова мъст, вино и оцет.

Финансова помощ не се предоставя за проектни предложения, включващи инвестиции за преработка на селскостопански продукти в неселскостопански продукти извън приложение № I от ДФЕС или памук за проекти, които:

а) са подадени от кандидати големи предприятия, или

б) не се осъществяват на територията на селските райони съгласно Приложение № 1 от Условията за кандидатстване.

Финансова помощ се предоставя за проекти, включващи дейности, които отговарят на разпоредбите на Закона за опазване на околната среда, Закона за биологичното разнообразие или/и Закона за водите.

Допустимите земеделски стопани трябва да имат икономически размер на стопанството в размер на 8000 евро стандартен производствен обем (СПО). Стандартния производствен обем се изчислява въз основа на таблица – Приложение № 17 от Условията за кандидатстване. Таблицата е изготвена въз основа на европейското законодателство и актуални данни за стойност на продукцията.

**4. Финансова помощ**

Минималният размер на допустимите разходи за един проект е 29 337 лв., а максималният размер на допустимите разходи за един проект е 586 740,00 лв.

Максималният размер на допустимите разходи за един проект за колективни инвестиции, представен от групи или организации на производители е 586 740,00 лв.

Максималният размер на общите допустими разходи по подмярката за един кандидат за периода на прилагане на ПРСР 2014 – 2020 г. не може да надвишава 5 867 400 лв., за включително и за предприятията, с които помежду си са предприятия партньори и/или свързани предприятия по смисъла на Закона за малките и средните предприятия (ЗМСП).

Общият размер на безвъзмездната финансова помощ по процедурата е в размер на 39 116 000,00 лв.

Финансовата помощ за одобрени проектни предложения е в размер до 50 на сто от общия размер на допустимите за финансово подпомагане разходи и 40 на сто от общия размер на допустимите за финансово подпомагане разходи за големи предприятия по смисъла на Закона за МСП.

Финансова помощ за проектни предложения включващи преработка на продукти от приложение № І от ДФЕС в продукти извън приложение № І от ДФЕС не може на надвишава 45 на сто от общия размер на допустимите за финансово подпомагане разходи за кандидати средни предприятия и 50 на сто за микро и малки предприятия.

**5. Критерии за подбор на проекти**

Приоритет чрез критериите за подбор по процедурата ще бъде предоставян на:

* Проектни предложения с инвестиции и дейности, свързани с преработка на суровини от сектор "Плодове и зеленчуци", и/или сектор "Животновъдство", и/или сектор "Етеричномаслени и медицински култури;
* Проектни предложения, подадени от групи/организации на производители на селскостопански продукти;
* Проектни предложения представени от кандидати, за преработка на произведените в стопанствата им селскостопански продукти или в стопанствата на свързани с тях земеделски стопанства;
* Кандидати, които през предходната финансова година /2020 г./ са реализирали приходи от износ и/или вътрешно общностни доставки на селскостопански продукти или преработени селскостопански продукти;
* Проектни предложения, представени от кандидати, които не са одобрени за подпомагане по подмярка 4.2 „Инвестиции в преработка/маркетинг на селскостопански продукти“ от ПРСР 2014-2020;
* Средноаритметичният размер на оперативната печалба на кандидата от последните три години, е по-голям от общата стойност на разходите по проектното предложение;
* Проектни предложения, при които чрез изпълнението на одобрените инвестиции и дейности се осигуряване запазване на заетостта в предприятието и създаване на едно ново работно място;
* Проектни предложения с инвестиции и дейности за производство на биологични продукти;
* Проектни предложения с инвестиции и дейности, в иновативни за предприятието технологии, като - цифрови технологии, автоматизиране на производствените и организационни процеси, в това число включително подходи приложени чрез Европейското партньорство за иновации;
* Проектни предложения с инвестиции и дейности, осигуряващи опазване на компонентите на околната среда, включително ВЕИ;

Критериите за подбор на проектните предложения са одобрени от Комитета за наблюдение на Програма за развитие на селските райони 2014-2020 г. на шестнадесетото заседание, проведено на 19.02.2021 г. На писмена процедура на Комитета за наблюдение, проведена в периода 28.04.2021-28.06.2021г. е допълнен критерий за оценка „Проектни предложения представени от кандидати, за преработка на произведените в стопанствата им селскостопански продукти или в стопанствата на свързани с тях земеделски стопанства“.

Условията на проекта на насоки се основават на подмярка 4.2. „Инвестиции в преработка/маркетинг на селскостопански продукти“ от мярка 4 „Инвестиции в материални активи“ от Програма за развитие на селските райони за периода 2014-2020 и на разпоредбите на правото на ЕС.

В проекта на насоки са включени и условия, гарантиращи предоставяне на финансова помощ за обосновани разходи, минимизиращи риска от създаване на изкуствени условия за заобикаляне на правилата.

Част от финансовите условия и допустимите кандидати са основани на промени по подмярката, одобрени в рамките на шестнадесето заседание на Kомитета за наблюдение на ПРСР 2014-2020 г., проведеното на 19.02.2021 г. Изменението на Програмата за развитие на селските райони е изпратено на Европейската комисия 11 март 2021 г. Предложеното изменение, съгласно условията на чл. 65, параграф 9 от Регламент (ЕС) №1303/2013 г. на Европейския парламент и на Съвета от 17.12.2013 г., може да се прилага от датата на подаване на искането за изменение до Комисията.

Проектът на насоки бе публикуван на електронната страница на Министерството на земеделието, храните и горитеи в Информационната система за управление и наблюдение на средствата от Европейските структурни и инвестиционни фондове (ИСУН 2020)за писмени възражения и предложения в съответствие с чл. 26, ал. 4 от ЗУСЕСИФ. Направените целесъобразни бележки и предложения са отразени.

**УВАЖАЕМИ ГОСПОДИН ЗАМЕСТНИК-МИНИСТЪР,**

Във връзка с гореизложеното и на основание чл. 26, ал. 1 от ЗУСЕСИФ предлагам да издадете заповед за утвърждаване на насоки за кандидатстване по процедура чрез подбор на проектни предложения № BG06RDNP001-4.014 - Целеви прием за проектни предложения с инвестиционна стойност до 300 000 евро по подмярка 4.2. „Инвестиции в преработка/маркетинг на селскостопански продукти“ от мярка 4 „Инвестиции в материални активи“ от Програма за развитие на селските райони за периода 2014-2020 г.

С уважение,

